पाएं अपने शहर की ताज़ा ख़बरें और फ्री ई-पेपरडाउनलोड करें
हिसार. हॉली डे स्पेशल ट्रेन फुल हैं। गर्मी की छुट्टियों में लोग सैर सपाटे के लिए निकले हुए हैं।कुछ लोग टूर पर जाने की तैयारियां कर रहे हैं। ऐसे में हॉली डे स्पेशल और ज्यादा दूरी की ट्रेनों में रिजर्वेशन में लंबी वेटिंग चल रही है, तो कुछ ट्रेनों में वेटिंग में भी टिकट नहीं मिल रही है। ऐसे में लोगों को घूमने जाने के लिए निजी साधनों का सहारा लेना पड़ा रहा है। यह सफर उन्हें रेलवे के मुकाबले महंगा जरूर पड़ रहा है।
रेलवे की तरफ से इस बार गर्मियों की छुट्टियों में चलाई विभिन्न हॉली डे स्पेशल ट्रेनों में से कुछ का फायदा हिसारवासियों को भी मिल रहा है। इनमें अहमदाबाद से जम्मू (गरीब रथ) व अजमेर से उधमपुर प्रमुख है। इसके अलावा छुट्टियों को देखते हुए लुधियाना से हिसार तक चलने वाली ट्रेन को भी सिरसा तक बढ़ाया गया है। मगर अब हॉली डे स्पेशल की टिकटों के लिए लंबी वेटिंग चल रही है। जहां हर बुधवार को चलने वाली गरीब में 100 और गुरुवार को चलने वाली अजमेर-उधमपुर ट्रेन में 70 के करीब वेटिंग है।
लंबी दूरी की ट्रेनों में भी नहीं है जगह
सिर्फ हॉली डे स्पेशल ट्रेन ही नहीं है, बल्कि लंबे रूट की सभी ट्रेनों में लगभग यही स्थिति है। हिसार होकर जाने वाली बांद्रा- जम्मू तवी में तो वेटिंग में भी टिकट नहीं मिल रहे हैं। इसके अलावा हिसार- गोरखधाम एक्सप्रेस में 150 से ज्यादा की वेटिंग चल रही है। अमृतसर से अजमेर जाने वाली ट्रेन में 50 से ज्यादा की वेटिंग है। गर्मियों की छुट्टियों के चलते लोकल ट्रेनों में भी काफी भीड़ है। गर्मी के कारण लोग सुबह व शाम को सफर करना बेहतर समझ रहे हैं। हालात यह है कि सुबह व शाम की सभी लोकल ट्रेनें ठसाठस भरी चल रही हैं।
हिसार से कटरा तक ट्रेन चलाने की उठी मांग
यात्री संघ ने हिसार से कटरा तक ट्रेन चलाए जाने की मांग की है। संघ का कहना है कि इससे हिसार और आसपास के क्षेत्रों के लोगों को काफी फायदा होगा और वह वैष्णो देवी तक ट्रेन में यात्रा कर सकेंगे। वर्तमान में तीन ट्रेनें हिसार से होकर चल रही हैं, जो जम्मू की तरफ जाती हैं। इनमें दो हॉलीडे स्पेशल गरीब रथ (अहमदाबाद से जम्मू) और अजमेर से उधमपुर और बांद्रा से जम्मूतवी ट्रेन शामिल है। तीनों ट्रेनें जम्मू तक जाती हैं और अब कटरा तक किया जाए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn